Πρόταση KANONIΣΜΟΥ ΤΟΥ ΣΥΜΒΟΥΛΙΟΥ για τη θέσπιση πρόσθετων τεχνικών μέτρων για την αποκατάσταση του αποθέματος του μπακαλιάρου gadus morhua στη Θάλασσα της Ιρλανδίας (Διαίρεση ICES VIIa)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι πρόσφατες επιστημονικές συμβουλές του Διεθνούς Συμβουλίου για την Εκμετάλλευση της Θάλασσας δείχνουν ότι η ποσότητα ώριμου για αναπαραγωγή μπακαλιάρου gadus morhua στη Θάλασσα της Ιρλανδίας βρίσκεται επί του παρόντος σε χαμηλό επίπεδο, σε σύγκριση με το παρελθόν, και ότι η ποσότητα αυτή πιθανόν να μειωθεί περαιτέρω κατά τα προσεχή 2 έτη. Το γεγονός αυτό προκαλεί ανησυχίες ότι το απόθεμα μπορεί να είναι σε τέτοια κατάσταση ώστε να μην μπορεί εύκολα να αποκατασταθεί μέσω της αναπαραγωγής.

Έχουν ήδη ληφθεί μέτρα για την προστασία του ώριμου μπακαλιάρου gadus morhua κατά τη διάρκεια της περιόδου αναπαραγωγής του 2000 προκειμένου να μπορέσει να αναπαραγάγει όσο το δυνατόν περισσότερα αυγά με σκοπό την γέννηση άφθονων μπακαλιάρων gadus morhua εφέτος.

Επιπροσθέτως, αναγνωρίζεται ευρέως από όλους τους ενδιαφερομένους ότι πάρα πολλά ιχθύδια gadus morhua φονεύονται ετησίως και ότι εάν μπορούσαν να επιζήσουν περισσότερα, η ποσότητα του ώριμου μπακαλιάρου gadus morhua θα μπορούσε να αυξηθεί. Αυτός είναι ο σκοπός της παρούσας πρότασης. Καθορίζονται οκτώ όροι, οι οποίοι θα εφαρμοστούν αποκλειστικά στην Θάλασσα της Ιρλανδίας και οι οποίοι θα είναι συμπληρωματικοί προς τους όρους που ήδη εφαρμόζονται στο πλαίσιο του κανονισμού 850/98, ο οποίος καθορίζει τεχνικά μέτρα σε όλα τα κοινοτικά ύδατα.

2000/0071 (CNS)

Πρόταση KANONIΣΜΟΥ ΤΟΥ ΣΥΜΒΟΥΛΙΟΥ για τη θέσπιση πρόσθετων τεχνικών μέτρων για την αποκατάσταση του αποθέματος του μπακαλιάρου gadus morhua στη Θάλασσα της Ιρλανδίας (Διαίρεση ICES VIIa)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C..., ..., σ. ...

την γνώμη του Ευρωπαϊκού Κοινοβουλίου [2],

[2] ΕΕ C..., ..., σ. ...

Εκτιμώντας τα εξής :

(1) Το απόθεμα ώριμου για αναπαραγωγή μπακαλιάρου στην Ιρλανδική Θάλασσα ευρίσκεται στο στάδιο της εξάντλησης, οπότε στον κανονισμό (ΕΚ) αριθ. 304/2000 της Επιτροπής της 9ης Φεβρουαρίου 2000 περί θεσπίσεως μέτρων για την αποκατάσταση του αποθέματος του μπακαλιάρου Gadus morhua στην Ιρλανδική Θάλασσα (διαίρεση ICES VIIa) [3] προβλέπονται επείγοντα και έκτακτα τεχνικά μέτρα για την αλιεία στην Ιρλανδική Θάλασσα.

[3] ΕΕ L 35, της 10.2.2000, σ. 8.

(2) Απαιτείται μεγαλύτερη προστασία των ιχθυδίων του μπακαλιάρου gadus morhua στην Ιρλανδική Θάλασσα έτσι ώστε να μπορούν επιζήσουν περισσότερα ιχθύδια προκειμένου να ενηλικιωθούν.

(3) Απαιτούνται πρόσθετα τεχνικά μέτρα με σκοπό την εξασφάλιση της επιβίωσης των ιχθυδίων μπακαλιάρου gadus morhua στην Ιρλανδική Θάλασσα.

(4) Επίσης, οι προϋποθέσεις που καθορίζονται στην υποσημείωση 6 του παραρτήματος Ι του κανονισμού (ΕΚ) αριθ. 850/98 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών [4], όπως τροποποιήθηκε τελευταία με τον κανονισμό (ΕΚ) αριθ. 2723/1999 [5], επιτρέπουν τώρα, στη διάρκεια του 2000, να επικρατούν χαλαρότεροι όροι ως προς τα ποσοστά παρεμπιπτόντων αλιευμάτων για διάφορα αλιευτικά εργαλεία που χρησιμοποιούνται εντός και πλησίον των υδάτων της Ιρλανδικής Θάλασσας (Διαίρεση ICES VIIa). Δεν είναι επιθυμητή η εφαρμογή των όρων αυτών στη διάρκεια του 2000. Απαιτείται επομένως άρση εφαρμογής της προαναφερόμενης υποσημείωσης στην Ιρλανδική Θάλασσα.

[4] ΕΕ L 125, της 27.4.1998, σ. 1.

[5] ΕΕ L 328, της 17.12.1999, σ.9.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός προβλέπει πρόσθετα τεχνικά μέτρα ως προς εκείνα που καθορίζονται στον κανονισμό (ΕΚ) αριθ. 850/98 τα οποία ισχύουν αποκλειστικά στην Ιρλανδική Θάλασσα (Διαίρεση ICES VIIa), όπως ορίζεται στον κανονισμό του Συμβουλίου (ΕΟΚ) αριθ. 3880/91 της 17ης Δεκεμβρίου 1991 για την υποβολή εθνικών στατιστικών αλιευμάτων από τα κράτη μέλη που αλιεύουν στον Βορειοανατολικό Ατλαντικό [6].

[6] ΕΕ L 365, της 31.12.1991, σ.1.

Άρθρο 2

Κατά την αλιεία στην Ιρλανδική Θάλασσα, απαγορεύεται η χρήση ή η μεταφορά επί των σκαφών :

1. οποιουδήποτε σάκου τράτας ή τεμαχίου επέκτασης που είναι κατασκευασμένο αποκλειστικά ή εν μέρει από πολλαπλά νήματα κατασκευής διχτυών ;

2. οποιουδήποτε σάκου τράτας ή τεμαχίου επέκτασης με πάχος νήματος άνω των 6 mm ;

3. οποιουδήποτε σάκου τράτας με μέγεθος ματιών μεταξύ 70 και 89 mm που διαθέτουν περισσότερα από 120 μάτια σε οποιαδήποτε περιφέρεια του εν λόγω σάκου της τράτας εκτός των συνενώσεων και των τεμαχίων επιμήκυνσης ;

4. οποιουδήποτε συρόμενου διχτυού που περιλαμβάνει οποιαδήποτε μεμονωμένα τετράπλευρα μάτια των οποίων οι πλευρές δεν έχουν ίσο σχεδόν μήκος ;

5. οποιουδήποτε βενθοπελαγικού συρόμενου διχτυού μεγέθους ματιών μεταξύ 70 έως 99 mm, εκτός εάν το άλλο ήμισυ του εν λόγω διχτυού περιλαμβάνει ένα φύλο διχτυώματος που είναι απευθείας προσαρμοσμένο στο επάνω γραντί του διχτυού, επεκτείνεται προς το οπίσθιο μέρος του διχτυού επί 15 τουλάχιστον μάτια και είναι κατασκευασμένο από υλικό δικτυώματος με πολυγωνικά μάτια του οποίου κανένα μάτι δεν έχει μέγεθος μικρότερο από 140 mm. Η διάταξη αυτή δεν ισχύει για τις δοκότρατες ;

6. οποιουδήποτε βενθοπελαγικού συρόμενου διχτυού μεγέθους ματιών μεταξύ 80 έως 99 mm, εκτός εάν περιλαμβάνεται στο δίχτυ αυτό φύλο διχτυώματος με τετραγωνικά μάτια μεγέθους τουλάχιστον 80 mm. Η διάταξη αυτή δεν ισχύει για τις δοκότρατες ;

7. οποιουδήποτε βενθοπελαγικού συρόμενου διχτυού στο οποίο είναι προσαρμοσμένος με οποιοδήποτε μέσο εκτός από τη ραφή στο πίσω μέρος του διχτυού, σάκος τράτας με μέγεθος ματιών μικρότερο των 100 mm.

Άρθρο 3

Η υποσημείωση 6 του παραρτήματος Ι του κανονισμού (ΕΚ) αριθ. 850/98 δεν έχει εφαρμογή στη Διαίρεση ICES VIIa.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Οι προϋποθέσεις του άρθρου 2 εφαρμόζονται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος